lv eo lv sl sl nl en fr lv lv fr lv en lv en lv en lv en lv en lv lv en lv en lv lv en lv en lv lv en lv en lv en lv en lv en lv en lv en lv en lv en lv en lv en lv en lv en lv en lv es es en pl en lv lv lv lv lv lv de lv lv pl lv de lv lv pl lv ru lv lv lv lv lv lv
KULTŪRAS APVIENĪBA :: PAR MUMS
Rīgas pašvaldības kultūras iestāžu apvienība nodrošina Rīgas pilsētas kultūras dzīves norišu daudzveidību, pieejamību un Rīgas kultūras mantojuma saglabāšanu un mērķtiecīgu izmantošanu.
Tās sastāvā ir šādas struktūrvienības – Koncertorganizācija “Ave Sol”, muzejs “Rīgas Jūgendstila centrs”, Rīgas Porcelāna muzejs, Aleksandra Čaka muzejs, Rīgas izstāžu zāle “Rīgas mākslas telpa”, Rīgas Kultūras centrs “Iļģuciems” un Rīgas Kultūras un atpūtas centrs “Imanta”.
Apvienība rūpējas par trīs izcilu pilsētas arhitektūras pieminekļu saglabāšanu, attīstību un to pieejamību sabiedrībai. Vienlaikus tie ir aktīvas kultūras un mākslas norišu platformas, kā arī amatiermākslas kolektīvu mājvietas.
Koncertorganizācija “Ave Sol” atrodas savdabīgā klasicisma stila arhitektūras pērlē, kas ir arī leģendārā Rīgas kamerkora “Ave Sol” mājvieta. Ēka celta laikā no 1780. līdz 1785. gadam kā Svētā Pētera un Pāvila pareizticīgo baznīca. Tā tiek uzskatīta par vienu no labākajiem klasicisma stila paraugiem Rīgā un atrodas bijušās Citadeles (militāras, slēgtas pilsētas) teritorijā, kuras būvniecība sākta jau 17. gs. vidū.
Koncertorganizācija rīko valsts svētku, kultūrvēsturisko un tradicionālo svētku koncertus, izrādes un izstādes, kā arī nodrošina tautas un amatiermākslas kolektīvu darbību.
Apvienībā darbojas trīs muzeji, tāpēc nozīmīga ikdienas darba sastāvdaļa ir kultūrvēsturiskā mantojuma saglabāšana, pētīšana un popularizēšana.
Muzejs “Rīgas Jūgendstila centrs” www.jugendstils.riga.lv
Muzejs piedāvā iejusties rīdzinieka ikdienas dzīves ritējumā šarmantajā un krāšņajā 20. gadsimta sākumā. Muzeja ēka Alberta ielā 12 celta 1903. gadā kā arhitekta Konstantīna Pēkšēna personīgais nams. Muzejā atjaunots autentisks 1903. gada interjers. Katru mēnesi muzejs aicina uz tematiskiem sarīkojumiem, izglītojošām ekskursijām un lekcijām, kā arī jaunām izstādēm.
Muzejs darbojas Rīgas Jūgendstila centra, kas dibināts 2006. gadā, ietvaros. Tā uzdevums ir pētīt un popularizēt Rīgas jūgendstila kultūrvēsturisko mantojumu gan Latvijā, gan ārzemēs. Rīdzinieku un pilsētas viesu atzinību guvuši vairāki Rīgas Jūgendstila centra izstrādātie ekskursiju maršruti, kas iepazīstina ar Rīgas jūgendstila arhitektūru, kā arī ceļojošās bērnu zīmējumu izstādes un svētki pilsētvidē.
Rīgas Porcelāna muzejs www.porcelanamuzejs.riga.lv
Apmeklējot Rīgas Porcelāna muzeju, varēsiet iepazīties ar plašāko rūpnieciski ražotā porcelāna kolekciju Rīgā. Ekspozīcijā ir aplūkojami gan 1841. gadā dibinātās krievu uzņēmēja Sidora Kuzņecova porcelāna un fajansa fabrikas, gan 1886. gadā dibinātās vācu rūpnieka Jakoba Jesena porcelāna fabrikas, gan arī Rīgas porcelāna rūpnīcas ražotie porcelāna izstrādājumi.
Ikviens apmeklētājs var iepazīties ar porcelāna ražošanas vēsturi Latvijā, apbrīnot porcelāna priekšmetu formu un dekoru daudzveidību.
Muzejā notiek arī mūsdienu mākslinieku personālizstādes un tematiskas grupu izstādes. Muzejs aicina apmeklēt radošo porcelāna veidošanas un apgleznošanas darbnīcu.
Aleksandra Čaka muzejs www.cakamuzejs.riga.lv
Aleksandra Čaka muzejs ir izcilā pilsētas dzejnieka Aleksandra Čaka pēdējā dzīves vieta, kur viņš dzīvoja no 1937. gada līdz pat savai nāvei 1950. gadā. Šī ir vieta, kur ikvienam dota iespēja iejusties autentiskā vidē, kuru sadzīviski un garīgi veidojis un apdzīvojis pasaules mēroga rakstnieks – pilsētas, jūtu, sajūtu un sieviešu apdziedātājs, latviešu modernās dzejas pamatlicējs Aleksandrs Čaks. Muzejā regulāri notiek dzejas vakari un muzikāli tematiski vakari.
Apvienība nodrošina arī profesionālās mūsdienu mākslas pieejamību, rosina un veido laikmetīgās mākslas notikumus.
Rīgas izstāžu zāle “Rīgas mākslas telpa” http://makslastelpa.lv/
“Rīgas mākslas telpa”  ir daudzfunkcionāls kultūras centrs un unikāls mākslas mājoklis Rīgas sirdī, zem paša Rātslaukuma bruģa; tā ir kļuvusi par mājvietu laikmetīgās mākslas notikumiem, jau pazīstamu vai tikko atklātu jauno mākslinieku izstādēm, kā arī citām ar kultūru saistītām norisēm.
Izstāžu zāles programma tiek veidota, rūpīgi izvērtējot mūsdienu mākslas piedāvājumu, lai atainotu to pēc iespējas daudzveidīgāku saturā. Gada laikā programmu veido līdz piecām izstādēm lielajā zālē, sākot ar Latvijas mākslas klasiku, turpinot ar lietišķo mākslu, laikmetīgo mākslu u. c. tēlotājmākslas žanriem un formām, piedāvājot arī starptautiskus mākslas projektus. Papildus izstāžu zāles programmai tiek attīstīta mākslas aktualizēšana caur citām kultūras formām – pasākumiem un starpdisciplināriem projektiem. Katrai izstādei tiek veidoti papildu izglītojošie pasākumi – diskusijas un sarunu cikli, radošās darbnīcas gan bērniem, gan pieaugušajiem.
Par Pārdaugavas mikrorajonu iedzīvotāju kultūras dzīves aktivitātēm rūpējas Apvienības kultūras centri “Iļģuciems”  un  “Imanta”.
Rīgas Kultūras centrs “Iļģuciems” www.ilguciems.riga.lv
Rīgas Kultūras centrs “Iļģuciems” nodrošina profesionālās un tautas mākslas pieejamību Iļģuciema un tuvējās apkaimes iedzīvotājiem.  Tajā darbojas 18 bezmaksas amatierkolektīvi, rūpējoties par materiālo un nemateriālo kultūras vērtību saglabāšanu, popularizēšanu un attīstīšanu.
Kultūras centrā regulāri tiek veidotas izstāžu ekspozīcijas, sadarbojoties ar nevalstiskām organizācijām, izglītības iestādēm, profesionāliem māksliniekiem, kā arī Kultūras centra studiju amatu meistariem, kas radoši darbojas Kultūras centra telpās esošajā Amatu namā. Amatu nama mērķis ir saglabāt tautas amatus un popularizēt latviešu lietišķās un tradicionālās mākslas kultūru, sniegt iespēju Rīgas Kultūras centra “Iļģuciems” apmeklētājiem apskatīt Amatu nama kolektīva veikumu, piedalīties studijās. Amatu namā gaidīts ikviens cilvēks, kurš vēlas iegūt zināšanas par tādām amatu prasmēm kā aušana, adīšana, tamborēšana, pīšana, mezglošana, rotu darināšana, izšūšana, metālkalšana, keramika un gleznošana.
Rīgas Kultūras un atpūtas centrs “Imanta” www.imantakultura.riga.lv
Kultūras un atpūtas centrs “Imanta” atrodas Imantas dzīvojamo namu ieskautajā Anniņmuižas parka teritorijā. Tā darbības mērķis ir Rīgas un īpaši Imantas iedzīvotāju kultūras, sociālo un kultūrizglītojošo vajadzību nodrošināšana. Kultūras centrā regulāri notiek koncerti, tradicionālo svētku pasākumi, radošās darbnīcas un citas norises; centra galerijās gandrīz katru mēnesi bez maksas skatāmas jaunas mākslas un izglītojošas izstādes. Siltajā sezonā pasākumi notiek arī kultūras centra brīvdabas teritorijā. Kultūras centra paspārnē darbojas 15 dažādu žanru amatiermākslas kolektīvi, kas piedāvā gan brīvā laika pavadīšanas iespējas dažādu paaudžu cilvēkiem, gan regulāri īsteno savus radošos projektus un piedalās pasākumos. Kultūras centrs par savu uzdevumu uzskata kvalitatīva kultūras piedāvājuma nodrošināšanu Imantas apkaimē, veicinot iedzīvotāju kultūras līdzdalību un stiprinot apkaimes identitāti un kopienu.
Sekojiet mūsu aktualitātēm arī Apvienības sociālo tīklu kontos:
Iepirkumu plāns, līgumi. Noderīga informācija:
Rīgas pašvaldības kultūras iestāžu apvienības 2022. gada Iepirkumu plāns
Rīgas pašvaldības kultūras iestāžu apvienības noslēgtie iepirkuma līgumi 2022. gada I ceturksnī
Rīgas pašvaldības kultūras iestāžu apvienības ētikas komisijas nolikums
Rīgas domes Birokrātijas apkarošanas centrs (tālrunis 67026859, 67012031, e‑pasts bac@riga.lv) pilda kontakpunkta funkcijas Rīgas pilsētas pašvaldībā, nodrošinot nepieciešamo aizsardzību un konfidencialitāti personai, kura informē par amatpersonu iespējamo interešu konfliktu vai citiem amatpersonu, darbinieku koruptīva rakstura pārkāpumiem Departamentā vai tā padotības iestādēs.
Biedrības “Mans tautastērps” foto izstāde “Mans tautastērps pasaulē”
Rīgas Kultūras un atpūtas centrs IMANTA, Anniņmuižas bulvāris 29,Rīga
Seno priekšmetu izstāde “(sa)Dzīve”
Rīgas Kultūras un atpūtas centrs IMANTA, Anniņmuižas bulvāris 29,Rīga
Rīgas Porcelāna muzeja krājuma izstāde “Ēriks Ellers”
Rīgas Porcelāna muzejs, Kalēju iela 9/11, Rīga
Rīgas pašvaldības kultūras iestāžu apvienības organizācijas:
Rīgas pašvaldības kultūras iestāžu apvienība, Pils iela 18, Rīga, LV1050, 1.telpa (durvju kods: 61), apvieniba@riga.lv, E-adrese